PTT จ่ายกว่า 1.3 พันลบ.แลก รฟท.ต่อสัญญาเช่า-สิทธิเหนือพื้นดิน 30 ปี
PTT จ่ายกว่า 1.3 พันลบ.แลก รฟท.ต่อสัญญาเช่า-สิทธิเหนือพื้นดิน 30 ปี
27 ต.ค. 2558

บริษัท ปตท. จำกัด (มหาชน) หรือ PTT ระบุว่า บริษัทบรรลุข้อตกลงกับการรถไฟแห่งประเทศไทย (รฟท.) โดยได้ข้อยุติกรณีพิพาทการใช้ประโยชน์ที่ดิน ณ ที่ตั้งอาคารสำนักงานใหญ่ ปตท.และบริเวณข้างเคียงที่เกี่ยวเนื่อง โดย รฟท.ต่ออายุสัญญาก่อให้เกิดสิทธิเหนือพื้นดินให้กับ ปตท.ต่อไปอีก 30 ปีสิ้นสุด 31 มีนาคม 2586 โดยไม่มีค่าเช่าและค่าตอบแทนใดๆ ตามเงื่อนไขสัญญาเดิม
ทั้งนี้ ปตท.ตกลงให้เงินแก่ รฟท.เพื่อประโยชน์ในการดำเนินกิจการ และปรับปรุงภูมิทัศน์ในพื้นที่ รฟท.ที่อยู่รอบบริเวณอาคาร ปตท. สำนักงานใหญ่ รวมกว่า 1,300 ล้านบาท ซึ่งรวมถึงเงินช่วยเหลือสำหรับโครงการพัฒนาพื้นที่บริเวณนิคม กม.11 และบริเวณย่านบางซื่อ และ/หรือพื้นที่ตามที่ รฟท. กำหนด เพื่อทำการก่อสร้างอาคารที่พักอาศัยให้พนักงานรถไฟ จำนวน 1 หลัง พร้อมอาคารจอดรถ ตามแบบ แผนงาน และงบประมาณที่ รฟท. เสนอ โดย ปตท. จะพิจารณาให้ความช่วยเหลือเพื่อการนี้ เป็นจำนวนเงินประมาณ 450,000,000 บาท ทั้งนี้ ขึ้นอยู่กับแบบที่ รฟท.จะเสนอเพื่อพิจารณาต่อไป